Magyarország jelezte szándékát a 2025-ös és a 2027-es férfi, valamint a 2027-es női kézilabda-világbajnokság megrendezésére, írja a nemzetközi szövetség, az IHF híradása alapján az MTI. A magyar szövetség (MKSZ) mindhárom eseményre önállóan adott be szándéknyilatkozatot. A helyszínkijelölésre februárban kerül sor.

Az MKSZ a 2022-es férfi Európa-bajnokságot Szlovákiával közösen rendezi, a 2024-es Eb lebonyolítására pedig Ausztriával és Svájccal közösen pályázott. Női világbajnokságot 1982-ben és 1995-ben rendeztek Magyarországon, utóbbit Ausztriával közösen, férfi vb-re viszont még soha nem került sor.

Magyarország mellett a horvát, norvég, dán trió közös rendezésű terve is indul mind a 2025-ös, mind a 2027-es rendezésért, rajtuk kívül 2025-ben Svájc, 2027-ben pedig Németország rendezné a férfi tornát. A 2027-es női rendezésért Dél-Korea lesz a magyar pályázat ellenfele.